又和元可二篇  其一
作者：薛季宣
朝代：宋

paragraphs: 陽春倡者誰，欲和心已闌。
故鄉渺千里，念之一辛酸。
人生足離合，豈在共盤餐。
胡然兒女情，苛留太無端。
焉得不繫舟，使我懷抱寬。
信美非吾家，會且即所安。
後園桃李秋，蕪徑草木繁。
酒來輒竟醉，歌强難爲歡。
風雨打寒食，枯河盡瀰漫。
故乏猜嫌累，誰能整其冠。
惟當適意爾，曷貴呂極官。
晉賢泣楚囚，衛女賦竹竿。
願君憫羈思，所友路何曼。
歸哉昔在陳，孔聖乏體胖。
幸非艱棘徒，亦復謝欒欒。